משה קראדי

[250px|ממוזער|משה קראדי עם [נשיא מדינת ישראל|נשיא המדינה ראובן ריבלין מתארח בבית הנשיא במסגרת פורום המפכ"לים והניצבים בדימוס של משטרת ישראל, נובמבר 2018]]
**משה קראדי** (נולד ב-15 בפברואר 1960) שירת כמפכ"ל ה-15 של משטרת ישראל. מאז פרישתו ממשטרת ישראל, משמש כמנהל בכיר של חברות במגזר הפרטי, וכן עוסק בהתנדבות בעשייה חברתית.

## ביוגרפיה
קראדי נולד וגדל בבת ים. למד בבית הספר היסודי תחכמוני ובתיכון שז"ר. בעל תואר ראשון בסוציולוגיה וקרימינולוגיה מאוניברסיטת בר-אילן, ותואר שני במינהל ציבורי מאוניברסיטת חיפה. עם גיוסו לצה"ל התנדב לצנחנים ושובץ בפלוגת הקשר החטיבתית. בצנחנים עבר קראדי מסלול הכשרה כלוחם בגדוד 890 ובהמשך עבר קורס מ"כים חי"ר עם פלוגה מגדוד הנח"ל המוצנח בפיקוד ישראל זיו. לאחר מכן השלים קראדי קורס קציני קשר ובסיומו חזר לשירות כקצין קשר בחטיבה. הוא השתתף ב"מבצע צלצל." במלחמת לבנון הראשונה לחם כסגן מפקד פלוגת הקשר החטיבתית. השתחרר בדרגת סרן בשנת 1983 המשיך לשרת במילואים בחט הצנחנים 55 עד לשנת 1992. תושב ראשון לציון, נשוי ואב לשלושה ילדים.

### שירותו במשטרת ישראל
לאחר שחרורו מצה"ל התגייס ב-1984 למשמר הגבול בדרגת פקד. הוא פיקד על פלוגות מג"ב במחוזות תל אביב וירושלים, ובשנת 1991 מונה למפקד מג"ב העיר העתיקה בירושלים. בשנת 1992 מונה לראש מדור מבצעים באגף המבצעים, ובשנת 1994 מונה לראש מחלקת מבצעים באגף המבצעים. בשנת 1996 מונה למפקד מרחב לכיש, ובשנת 1999 מונה למפקד בסיס ההדרכה של משמר הגבול.

בשנת 2001 הועלה לדרגת ניצב, ומונה לראש אגף משאבי אנוש. באוקטובר 2002 מונה למפקד מחוז הדרום.

ב-1 באוגוסט 2004 הועלה לדרגת רב-ניצב, ומונה למפקח הכללי של משטרת ישראל.
בתקופת כהונתו הוביל את משטרת ישראל בביצוע מבצע ההתנתקות, אחד המבצעים המורכבים בתולדות המשטרה, ואת היערכות המשטרה במלחמת לבנון השנייה. הוא הביא את המשטרה לאיזון תקציבי לאחר גירעון תקציבי מתמשך.

### ועדת זיילר
ב-18 בפברואר 2007 פורסם דו"ח ועדת זיילר שעסק בהתנהלות המשטרה והפרקליטות בחקירת הרצח של פנחס בוחבוט בו נמתחה ביקורת על התנהלותו של קראדי בהמלצה למנות את נצמ יורם לוי למפקד ימ"ר דרום ולטיפול בתיק המודיעין  של החקירה בימ"ר דרום . הדו"ח קבע, כי קראדי לא היה ער לחריגה הקשה מנורמות שנעשו על ידי קצינים הכפופים לו, ולא דאג למערך של פיקוח ובקרה שיחשוף את כל אלו.
בפרשת מינוי יורם לוי למפקד הימ"ר, הוא התעלם מהסיכון שיש בהחדרת גורם החשוד בקשרים פסולים עם עבריינים בכירים לצומת מרכזי של פעילות משטרתית. קראדי אף התעלם מהבעייתיות של התנהגותו של לוי בבדיקת הפוליגרף . בסילוק תיק החקירה ממשרדי ימ"ר דרום התעלם קראדי מהחובה הבסיסית לנצל חומר חקירה לשם חשיפת פשעים, ובמיוחד לשם חשיפת מעשי רצח.

הוועדה קבעה כי קראדי יכול להמשיך את כהונתו עד לתום הקדנציה באוגוסט 2007 אך קראדי החליט להודיע על התפטרותו     לאחר שימצא לו מחליף ותבוצע העברת תפקיד מסודרת כדי לא לפגוע בהתנהלות המשטרה.

חברי הוועדה התפצלו במסקנותיהם בעניינו של קראדי. השופט זיילר סבר שיש לבטל את מינויו כמפכ"ל. חברי הוועדה הנוספים סברו שניתן להסתפק באי הארכת מינויו:

רוב חברי הוועדה (למעט היו"ר שתבע את פיטוריו) קבעו כי קראדי יוכל להשלים את כהונתו, עד תום השנה השלישית, אך ללא אפשרות להארכה נוספת. נימוקם היה "עקב שירות מסור וללא דופי", בשל העובדה שהכשלים אירעו לפני מינויו למפכ"ל, ובשל העובדה שהיה כבר בשלהי תקופתו כמפכ"ל, אך למרות קביעה זו שיוכל לסיים כהונתו הודיע קראדי על החלטתו לפרוש מתפקידו במועד שיקבע על ידי ממשלת ישראל ולאחר שמחליפו ייכנס לתפקידו. ב-1 במאי 2007 הוא סיים את תפקידו כמפכ"ל המשטרה, ובמקומו מונה דודי כהן.

בפברואר 2012 ראה אור ספרו האוטוביוגרפי "המפכ"ל – בקדמת הבמה ומאחורי הקלעים" בהוצאת ידיעות ספרים.

### קריירה אזרחית
קראדי הצטרף עם שחרורו לקבוצת דלק וביצע מגוון תפקידים ובהם: יו"ר חברת "דלק" חברת הדלק הישראלית, יו"ר "דלק תחנות כוח", דירקטור בחברות "דלק נדל"ן" ו"הנדסת התפלה" ומנכ"ל "גדות פי גלילות" עד אוגוסט 2025.  כיום משמש קראדי כיו"ר של חברת "גדות פי גלילות", כיו"ר של חברת "ארי נדל"ן בע"מ" , כיו"ר חברת "בי פאס תעשיות הגנה" בע"מ.

קראדי  משמש כיו"ר  "פורום רבי ניצבים וניצבים בדימוס" וכיו"ר "קבוצת מפכ"לים וניצבים להגנת המשטרה והדמוקרטיה".  

קראדי זכה בתואר "אביר איכות השלטון"  לשנת 2024 יחד עם חבריו לקבוצת "ניצבים להגנת הדמוקרטיה" ע"י וועדה בראשות השופטת בדימוס דליה דורנר שכתבה כי התואר  ניתן "על עמידה עקבית ואמיצה מול נסיונות לפגוע בעצמאות המשטרה,על שימור מרחב מקצועי לשוטרים ולמפקדים ולהגנה על חופש המחאה,על ביסוס שיח ציבורי מפוכח המאזן בין קביעת מדיניות לגטימית לבין התערבות פסולה".  

## קישורים חיצוניים

* משה קראדי - המפכ"ל החמישה עשר באתר משטרת ישראל.
* 10 שאלות עם משה קראדי, ראיון באתר אפוק טיימס, 18 בפברואר 2014
* 

## הערות שוליים

קטגוריה:בוגרי בית הספר תחכמוני (בת ים)
קטגוריה:בוגרי תיכון שז"ר (בת ים)
קטגוריה:מפכ"לי משטרת ישראל
קטגוריה:ראשי אגף משאבי אנוש במשטרת ישראל
קטגוריה:מפקדי מחוז הדרום במשטרת ישראל
קטגוריה:מנכ"לים יוצאי משטרת ישראל
קטגוריה:דירקטורים ישראלים
קטגוריה:בוגרי אוניברסיטת בר-אילן
קטגוריה:כותבי אוטוביוגרפיה ישראלים
קטגוריה:ישראלים שנולדו ב-1960